ACCES GRATUIT

Termenul stabilit pentru eliminarea completă a vizelor pentru Canada este 1 decembrie 2017, deși anumiți români au putut beneficia de regimul fără vize încă din luna mai a acestui an. Totuși, românii trebuie să obțină o autorizație de călătorie pentru a ajunge cu avionul în Canada, iar șederea fără vize se poate face pentru maximum șase luni.

Articolul continuă mai jos

Ultimul pas până la eliminarea completă a vizelor de Canada pentru români și bulgari s-a făcut la 1 mai 2017, potrivit Acordului Economic şi Comercial Complet între Uniunea Europeană și Canada. Atunci, românii care aveau o viză valabilă pentru SUA și cei care obținuseră în ultimii zece ani o viză de rezidență pentru Canada au putut să plece fără să aibă nevoie de vize.

De mâine va avea loc eliminarea totală a vizelor pentru călătoriile de cel mult șase luni, indiferent de tipul de pașaport deținut, de scopul călătoriei ș.a.m.d.

Românii care ajung cu avionul în Canada trebuie să obțină o autorizație de călătorie electronică (eTA), fără de care nu se pot îmbarca spre destinație. Autorizația eTA se obține electronic, numai de pe site-ul guvernului canadian, cu buletinul/pașaportul, o adresă de e-mail și cardul de credit (se plătește o taxă de șapte dolari canadieni, adică aproximativ 26,5 lei). În plus, obținerea autorizației se poate face în câteva minute. Autorizația nu e necesară însă dacă se ajunge în Canada altfel decât pe calea aerului.